Tko kome podmeće?

Odgovor Alemka Gluhaka na polemičko pismo »Tko se protivi proučavanju prapovijesti Hrvata?« (Matica 2/94.)

Devet je visokoučenih i visokotitulnih muževa potpisalo "polemičko" pismo Tko se protivi proučavanju prapovijesti Hrvata? (Matica 2/1994), u kojem napadaju i mene. Što se tiče pristojnosti tog pisma, nema se što reći jer je u njemu ima premalo.

Devetorica imaju zanimljive metode. Naprimjer, prozovu mene i Dunju Brozović-Rončević tandemom ovakvim ili onakvim i onda tvrde da smo se mi sami tako prozvali. Osjećaju se ugroženima i vide nekakvu kampanju protiv sebe, i ljute se na Vjesnik, Globus i Maticu. A neki od devetorice i njihovi sudrugovi u "reviziji etnogeneze" već godinama objavljuju mnogobrojne članke, često sve s novim i novim "teorijama" 1992. na Hrvatskoj je televiziji objavljen i jedan takav "iranski" prilog, pripravljen posebno za iseljenike. U svojim tekstovima neki od devetorice objavjuju fantastično zanimljive primjere usporedaba hrvatskih i koječijih riječi, da bi se potom tvrdilo da to "nije objavio nijedan od suradnika na projektu". Nikada pak nitko od njih nije reagirao na moje jezikoslovne prigovore na "staroiransko podrijetlo Hrvata", objavljene u Kolu Matice hrvatske prije više od dvije godine. U skladu sa svojim prapovijesnim preslaškama devetorica podmeću tvrdnju da i ja mislim da "prvobitni Hrvati moraju biti srednjovjekovni potomci nekog praoca Srbohrvata i pramajke Slavije, začeti u sveslavjanskom raju zakarpatskih močvara", a nikada tako nešto nisam nigdje napisao - jedan od devetorice valjda voli baš takve sklopove, i taj kao da je opsjednut negiranjem nečega što ionako ne stoji (poznato otkrivanje tople vode). Da bi mogli pisati protiv (a nije ni važno zašto), devetorica izmišljaju i nekakva "indoeuropskog pračovjeka", što je jedan nov i nadasve zanimljiv pojam, koji ja u svojem neznanju nikada dosad nisam vidio osim u tekstovima devetorice. Pisao sam o porijeklu imena Hrvat, uvijek ističući da porijeklo imena nije važno za porijeklo naroda koji to ime ima. Devetorica pak tvrde suprotno da - ja tražim "rješenje starosti i podrijetla Hrvata isključivim lingvističkim pristupom". Iz mojih se tekstova lijepo vidi da ništa suvislo što je izvan jezikoslovlja, a što može poslužiti nekom jezikoslovnom tumačenju – ja uopće ne isključujem, ali zato uredništvu knjige Tko su i odakle Hrvati: Revizija etnogeneze (od trojice urednika dvojica su medu devetoricom) - ne smeta to da ono samo tvrdi da je narodno ime jedan "od najvažnijih i najlakše dostupnih pokazatelja podrijetla" naroda.

Devetorica tvrde da se nekakvom, samo njima poznatom "akcijom Gluhak-Brozović izravno zabranjuje znanstveno istraživanje prapovijesti Hrvata". Kakav li sam ja to moćnik! Devetorica imaju svoj "prioritetni nacionalni projekt br. 6-99-278" prijavljen u Ministarstvu znanosti, a ja pak surađujem u novčano siromašnom projektu koji nema nikakve veze s Prahrvatima! Kolika je točnost i preciznost u podacima devetorice? U zadnjoj rečenici njihova pisma tvrdi se da su i jezikoslovci bili pozvani na rad u etnogenezi (etnogeneza = nastanak, stvaranje naroda!). Devetorica tvrde: "Baš je A. Gluhak jedan od potpisanih suosnivača Društva za etnogenezu a Brozovićka je dostavila i svoj članak za Zbornik ovog Društva, što je očito iz prospekta za tu knjigu. Možda sam se htio priključiti na jezikoslovnom dijelu proučavanja etnogeneze. Za neku udrugu koja se zove Društvo za etnogenezu ja ne znam. U prospektu za knjigu Tko su i odakle Hrvati (16 stranica) nisu svi podaci o meni točni. Najavljeno je da će u zborniku biti zajednički članak mene i Dunje Brozović-Rončević (Spornost iranske teorije o porijeklu Hrvata), no toga u zborniku nema: valjda nikoga od urednika takav članak nije zanimao.

U ožujku 1994. pojavila se "godinama zabranjivana i napokon objavljena knjiga: "Tko su i odakle Hrvati", kako se reklamira u zagrebačkim tramvajima (104 str.; cijena 50 DM; obratite se na Srebrnjak 89; društvu želim financijski uspjeh). Društvo za proučavanje etnogeneze Hrvata (u tramvajima i u pismu devetorice piše drugačije ime: Znanstveno društvo itd.) na trećoj stranici ističe ljubazno pismo predstojnika Ureda predsjednika Republike Hrvatske dr. Jure Radića, s lijepim željama samog predsjednika, dr. Franje Tuđmana. Ta je stranica najhrvatskija stranica u cijeloj knjizi - a stranica 4-104 nemaju mnogo veze s nama Hrvatima i našom etnogenezom.

Žao mi je što sada čitatelji Matice moraju trpjeti jednu nepotrebnu "polemiku". Moja ili čija već stručna prosudba samo jezičnih netočnosti koje nam servira ZDPPH zauzimala bi previše prostora, pa se u to ovdje neću upuštati. ZDPPH toliko je bučno i želi druge nadglasavati, pa neka uživa u svojoj buci. □

Alemko GLUHAK Извор: Alemko Gluhak, „Tko kome podmeće?”, u: Matica: časopis Hrvatske matice iseljenika 2 (1994), str. 32.